
מישיבת ועדת הכספים
יום רביעי, כ"ו בשבט התשע"ז (22 בפברואר 2017), שעה 10:45
<סדר היום:>
1. <חשש מהעברת מיזם תמנע לירדן ופיטורי מאות עובדים בדרום, של חה"כ מיקי לוי>
2. <חשש מהעברת מיזם תמנע לירדן ופיטורי מאות עובדים בדרום, של חה"כ דוד ביטן>
3. <חשש מהעברת מיזם תמנע לירדן ופיטורי מאות עובדים בדרום, של חה"כ אראל מרגלית>
נכחו:

<חברי הוועדה:> 
משה גפני – היו"ר
איתן ברושי

מיקי לוי 

עודד פורר

<מוזמנים:> 
	רון אייפר
	–
	יועץ כלכלי, משרד ראש הממשלה

	אבנר סעדון
	–
	ראש תחום בכיר תשתיות, משרד ראש הממשלה

	נירית איבי
	–
	יועצת למנכ"ל משרד האוצר

	עידו סופר
	–
	רפרנט תעשייה ומסחר, אגף התקציבים, משרד האוצר

	רחל גדסי
	–
	רשות המסים, משרד האוצר

	אסף גרינוולד
	–
	מרכז בכיר, ביקורת מקצועית, מרכז ההשקעות, משרד הכלכלה והתעשייה

	נעמי היימין רייש
	–
	עו"ד, ראש תחום רגולציה וחקיקה, הסוכנות לעסקים קטנים, משרד הכלכלה והתעשייה

	קרלה גרסיה גרנדוס
	–
	מנכ"לית ערבה מיינס בע"מ

	דרור פרופר
	–
	כלכלן, ערבה מיינס בע"מ

	דב אברמוביץ
	–
	עו"ד, ערבה מיינס בע"מ

	יוסי שניר
	–
	יועץ, ערבה מיינס בע"מ

	מוחמד אבו נאדי
	–
	עובד, ערבה מיינס בע"מ

	אדוארד סקוטה
	–
	עובד, ערבה מיינס בע"מ


<ייעוץ משפטי: >
שגית אפיק
שיר שפר
<מנהל/ת הוועדה:>
טמיר כהן
<רישום פרלמנטרי:>
אהובה שרון, חבר המתרגמים
1. <חשש מהעברת מיזם תמנע לירדן ופיטורי מאות עובדים בדרום, של חה"כ מיקי לוי>
2. <חשש מהעברת מיזם תמנע לירדן ופיטורי מאות עובדים בדרום, של חה"כ דוד ביטן
>
3. <חשש מהעברת מיזם תמנע לירדן ופיטורי מאות עובדים בדרום, של חה"כ אראל מרגלית>
<היו"ר משה גפני:>
אנחנו עוברים לסעיף האחרון בסדר היום, הנושא של פיטורי מאות עובדים בדרום בגלל החשש מהעברת מיזם תמנע לירדן. נאמר לי על ידי מנכ"ל משרד האוצר שהבעיה אמורה להיפתר ואני מבקש לדעת האם הבעיה נפתרה.
האוצר, בבקשה. אנחנו לא מתחילים דיון. 

רק להזכיר, היה מדובר בשעתו, כאשר העברנו כאן את ששינסקי 2, סיכמנו שערבה מיינס לא תהיה בתוך העניין הזה וזה נעשה בהסכמה אתכם. למה העניין לא נפתר?

<עידו סופר:>
אני אעשה סדר, ברשותך. קודם כל, התקיימה ישיבה עם החברה והיא אף הוקדמה לבקשת חבר הכנסת לוי ויושב ראש הוועדה. חשוב להבהיר שהממשלה בהחלט מעוניינת שהחברה תבצע את ההשקעה והיא גם נרתמה לצורך כך. יש מענק שמשוריין לחברה בסך 115 מיליון שקלים.

<היו"ר משה גפני:>
זה דווקא טוב כיוון שמחשבה טובה, הקדוש ברוך הוא מצרפה למעשה.

<עידו סופר:>
בהחלט. דבר שני, מגן מס ייחודי שניתן לחברה בעת חקיקת ששינסקי 2 בשווי מאות מיליוני שקלים. אגב, עם כל הסימפטיה ובהחלט היינו רוצים לראות את ההשקעה הזאת יוצאת לפועל, בקשת החברה להגדלת המענק ששוריין עבורה במסגרת הקצאה תחרותית עבור אותה השקעה, היא חריגה מאוד בסדרי עבודת הממשלה. אגב, יש גם לבחון אותה מבחינה משפטית אבל אני אשים את זה רגע בצד.

מה נעשה בתקופה האחרונה. בעקבות המלצת משרד ראש הממשלה להקצאה של שמונים מיליון שקלים, אנחנו בחנו יחד עם רשות המסים את התחשיב. אני בטוח שחברי הכנסת מצפים גם מאתנו לנהוג במשנה קפידה כאשר מדובר בכספי ציבור, בבקשה של חברה.

<איתן ברושי (המחנה הציוני):>
במיוחד שמדובר על עמונה. גם בעמונה בדקתם הכול.

<מיקי לוי (יש עתיד):>
הוא לא פוליטי.

<איתן ברושי (המחנה הציוני):>
מה זה משנה?

<עידו סופר:>
אל תכניס אותי בבקשה לזה.

<איתן ברושי (המחנה הציוני):>
אני לא אשאל אותך למה להכניס אותך. אני אדם חופשי. אתם בעמונה בדקתם?

<מיקי לוי (יש עתיד):>
די.

<איתן ברושי (המחנה הציוני):>
תן לי לעקוץ אותם קצת.

<מיקי לוי (יש עתיד):>
הוא פקיד בכיר. אנחנו מגנים עליו.

<איתן ברושי (המחנה הציוני):>
הוא פקיד של השר שמשלם את כל העוולות.

<היו"ר משה גפני:>
איתן, אין לנו זמן ואתה עלול לגרום לכך שלא נגיע לסיכום.

<איתן ברושי (המחנה הציוני):>
באתי בשביל לדבר.

<עידו סופר:>
יש לי כמה דברים לחדש לוועדה. בחנו יחד עם רשות המסים את אותו תחשיב של משרד ראש הממשלה וגם אם לפנים משורת הדין מאמצים את המתודולוגיה של משרד ראש הממשלה על בחינת ההשפעה של השינויים הרגולטוריים החיוביים והשליליים - - -
<היו"ר משה גפני:>
דבר אתי עברית. כמה הם מבקשים וכמה אתם מוכנים לתת?

<עידו סופר:>
אני אסביר.

<היו"ר משה גפני:>
לא רגולטורי.

<עידו סופר:>
במידה ומאמצים מתודולוגיה לפי בחינה שלנו ושל רשות המסים מדובר ב-35 מיליון שקלים.

<היו"ר משה גפני:>
שמונים מיליון.

<עידו סופר:>
מדובר ב-35 מיליון שקלים. אני בטוח שאינך מצפה שאנחנו נגיד אמן ברגע שיגישו לנו איזשהו תחשיב שאומר שמונים מיליון שקלים. בחנו את זה יחד עם רשות המסים שזה הגוף המקצועי הרלוונטי, רחל יושבת כאן לצדי והיא יכולה להסביר את זה, ואנחנו עומדים מאחורי המספר הזה. עד לכאן התקדמנו. זאת תפיסתנו.

<היו"ר משה גפני:>
תודה. מי מגיב לעניין הזה?

<יוסי שניר:>
ערבה מיינס. מה שנאמר כאן, זאת אומרת, מאז הישיבה האחרונה לא התקדמנו בשום דבר. כמו שנאמר, היינו לפני שבועיים במשרד האוצר. מה שהחבר הנכבד אמר כאן זה בדיוק מה שאמרו. אין לנו ויכוח עם משרד האוצר, אין לנו ויכוח עם אף אחד. הוויכוח של משרד האוצר הוא עם משרד ראש הממשלה. אנחנו הלכנו בצוות ארבעה, כך נאמר לנו. אנחנו משקיע זר ואמרו לנו צוות הארבעה. ישבנו עם הכלכלנים של צוות הארבעה, לא עם אף אחד אחר אלא עם הכלכלנים של צוות הארבעה. אחרי הרבה עבודה, שנה, חמישים מיליון שקלים הוצאנו עכשיו, כל חודש מיליון דולר. הוצאנו על סמך הבטחה שיהיה בסדר ויגיעו אתנו להסכם. זה בדיוק מה שקרה ובדיוק מה שחששנו ממנו. משרד ראש הממשלה אמר שמונים מיליון שקלים על פי תחשיבים, משרד האוצר אומר רק 35 מיליון שקלים. אין לכם ויכוח אתנו. תתווכחו עם משרד האוצר. חבר'ה, זה הסוף.

אני אבקש לפני כן דבר אחד. יש לנו נציגי ועד עובדים. אני אבקש שנציג ועד העובדים ידבר. מי שכואב לו, זה לוועד העובדים. גם אני מתפרנס אבל בוודאי ועד העובדים.

<איתן ברושי (המחנה הציוני):>
כמה עובדים?

<יוסי שניר:>
כרגע מאתיים עובדים. אנחנו מצפים ל-450 עובדים. סך הכול אלפיים מקומות עבודה בנגב. אם זה המספר עליו מדברים באוצר, אז תודה רבה.

<עידו סופר:>
יושב ראש הוועדה, רק למען הפרוטוקול, אני רוצה לומר משפט אחד. ועדת הארבעה הוקמה מכוח ועדת שרים לתיקוני חקיקה ועבודתה נקבעה עד לסוף אוקטובר 2015 ולפיכך הדיונים שהתקיימו, צר לי מר שניר, לא התקיימו עם נציגי ועדת הארבעה אלא עם כלכלני משרד ראש הממשלה שהם אנשים נהדרים ומקצוענים, אבל לא עם נציגי ועדת הארבעה.

<אבנר סעדון:>
אני ממשרד ראש הממשלה. אדוני, אני חייב לעדכן ולתקן את הדברים שאמר נציג משרד האוצר. הצוות עבד גם אחרי אוקטובר 2015. עבדנו ביחד וההמלצה הייתה המלצה משותפת. גיבוש השמונים מיליון שקלים בוצע עם רשות המסים ביחד, עם רפרנט אנרגיה באגף התקציבים ועם משרד הכלכלה.

<עידו סופר:>
סליחה, הדבר לא מדויק.

<אבנר סעדון:>
אני הייתי שם.

<מיקי לוי (יש עתיד):>
אתה יכול להמציא לי את הפרוטוקול הזה שם כתוב שסיכמתם על שמונים מיליון שקלים?
<אבנר סעדון:>
כן. המכתב עם השמונים מיליון שקלים הועבר למנכ"ל משרד האוצר. הם קיבלו העתק.

<מיקי לוי (יש עתיד):>
תעביר אותו אלינו.

<אבנר סעדון:>
חשוב להבהיר שמשרד ראש הממשלה עומד מאחורי החישוב של השמונים מיליון שקלים. זה בוצע עם מתודולוגיה מאוד ברורה כמו שהיה בדיונים כאן בוועדה, פיצוי בגין ששינסקי. החישוב שבוצע עכשיו הוא חישוב, אני לא אגיד שהוא לא נכון, הוא מחשב משהו שונה על נתונים שהם שונים. הוא לא משווה את התפוח לתפוח. 

<איתן ברושי (המחנה הציוני):>
מתי נעשה העדכון שלכם?

<אבנר סעדון:>
אנחנו העברנו את המספר בסופו של דבר ביוני 2016.

<איתן ברושי (המחנה הציוני):>
ומאז לא היה שום דיון?

<אבנר סעדון:>
היו עוד ישיבות גם עם ערבה מיינס וגם עם ועד העובדים.

<איתן ברושי (המחנה הציוני):>
מבחינתכם נשארתם עם אותו מספר.

<מיקי לוי (יש עתיד):>
הם בעמדתם. 

<אבנר סעדון:>
עומדים מאחורי המספר. אנחנו עומדים מאחורי המספר שמונים מיליון שקלים. העבודה נעשתה.

<עודד פורר (ישראל ביתנו):>
משרד האוצר עומד מאחורי המספר הזה?

<איתן ברושי (המחנה הציוני):>
לא. הוא הוריד ל-35 מיליון שקלים. האוצר הוא אפסנאות. האפסנאי קודם כל אומר שאין לו, ואחר כך הוא מוצא מקור.

<אבנר סעדון:>
זה גם לגיטימי להגיד אין. הנזק למדינה יכול להיות אחר. יכול להיות שיהיו פיטורי עובדים בגלל זה.

<עידו סופר:>
חבר הכנסת ברושי, אם הזכרת מקור, אני אומר שמשרד הכלכלה שריין לטובת הדבר הזה. אגב, עמדתנו היא עמדתנו אבל אם משרדי הממשלה מבחינת סדר עדיפויות שלהם ובכפוף לבחינה משפטית ירצו להקצות, אנחנו לא נעמוד נגד זה. אני חושב שאפשר לראות מדוע משרד ראש הממשלה שהוא עתיר תקציבים והנושא בלבו לא מתגייס.

<איתן ברושי (המחנה הציוני):>
אנחנו הופכים להיות ישיבות תיאום בין הממשלה.

<היו"ר משה גפני:>
נציג העובדים, בבקשה.

<מוחמד אבו נאדי:>
שלום לכולם. אני חבר ועד העובדים, נשוי ואב לשבעה ילדים והשמיני בדרך בעזרת השם. 

<איתן ברושי (המחנה הציוני):>
איפה אתה גר?

<מוחמד אבו נאדי:>
אני גר בפזורה הבדואית בלקיה. אני נמצא בערבה מיינס כבר חמש שנים. אני מגיע לכאן לא רק כמוחמד אבו נאדי ולא רק כאיש אחד אלא כמאתיים משפחות שאני מרים על הכתפיים שלי ובא אתן לכאן. זאת הפרנסה העיקרית שלנו ואנחנו לא מוכנים להפסיד אותה ולא נוותר עליה. זה מקור פרנסה עיקרי וחי באילת. הוא היחידי שחי כל השנה. 

<היו"ר משה גפני:>
ולכן אתם מתנגדים לכך שערבה מיינס תיסגר חס וחלילה.

<מוחמד אבו נאדי:>
ברור שאנחנו מתנגדים.

<היו"ר משה גפני:>
או שלא יקבלו את מה שמגיע להם.

<מוחמד אבו נאדי:>
ברור מאוד.

<היו"ר משה גפני:>
וכמה שמגיע להם, אנחנו עושים כדלהלן. ביקש ממני שלשום יושב ראש הקואליציה שאני אקיים ישיבה אצלי בחדר לגבי הוויכוח הזה שהוא לא מוסיף כבוד לממשלה. אני אתמול לא הייתי כאן.
<עודד פורר (ישראל ביתנו):>
הוא מזכיר את הוויכוח שהיה לנו קודם על בית החולים בנהריה.

<היו"ר משה גפני:>
לא. שם היה ויכוח אחר.

<עודד פורר (ישראל ביתנו):>
אבל אותו הדבר. מתחילים לשלוח את האנשים לכל מיני משרדים כאשר זה אומר כך וזה אומר כך והם עומדים באמצע.

<מוחמד אבו נאדי:>
עוד משפט חשוב. אני בסרט הזה של מפעל עוזב את הארץ, כבר הייתי. עבדתי במגבות ערד והפסדתי מקום פרנסה.

<היו"ר משה גפני:>
הפעם לא.

<מוחמד אבו נאדי:>
הפעם אני לא מוכן להפסיד.

<היו"ר משה גפני:>
אני אגיד לך גם למה זה קרה, כי אני לא הייתי יושב ראש ועדת הכספים כשמגבות ערד נסגר. 

<קריאה:>
מי היה?

<היו"ר משה גפני:>
סלומינסקי היה יושב ראש הוועדה. למה השאלה הזאת?

<איתן ברושי (המחנה הציוני):>
היא ידעה אבל רצתה להיות בטוחה.

<היו"ר משה גפני:>
הוויכוח הזה לא יישאר כך ואנחנו לא נפר את המילה שלנו. אני אקיים ישיבה בתחילת השבוע או בימים הקרובים, ישיבה עם כל הגורמים הנוגעים בדבר, גם משרד ראש הממשלה, גם משרד האוצר, גם ערבה מיינס. אנחנו נקיים את הדיון הזה ואנחנו נקבל החלטה שנביא אותה לכאן לוועדה ונגיד את מה שיתברר לנו מהדיון הזה. אני יודע שאנחנו התחייבנו על שמונים מיליון שקלים.

<עידו סופר:>
למה?

<היו"ר משה גפני:>
למה? כי יש לנו חסינות. 

<עידו סופר:>
סליחה, אני מבקש להבהיר. אני מבקש לעמוד על הנקודה הזאת. 

<היו"ר משה גפני:>
יהיה אצלי דיון.

<עידו סופר:>
מדובר על תקציב מקצועי.

<היו"ר משה גפני:>
עכשיו אי אפשר. צריך להביא גורמים מקצועיים ממשרד ראש הממשלה.

<עידו סופר:>
מדובר על תחשיב.

<היו"ר משה גפני:>
אתה לא רואה מה קורה כאן? זה לא כמו הוויכוח שהיה לגבי בית החולים בנהריה.

<איתן ברושי (המחנה הציוני):>
כבר אמרתי שהם לא מגיעים מוכנים לשום דיון.

<עידו סופר:>
אנחנו מגיעים מוכנים. מדובר כאן על הקצאת כספי ציבור והציפייה שנקבל תחשיב שאומר שמונים מיליון שקלים ונגיד אמן בלי לעשות בדיקה מקצועית, אני חושב שזאת זילות בכספי ציבור ואנחנו צריכים לעשות את עבודתנו נאמנה.

<היו"ר משה גפני:>
עם כל הכבוד, רבותיי, אני מסכם את הדיון. 

ועדת הכספים לא תאפשר את סגירת ערבה מיינס. זאת הנחת היסוד ואין ויכוח עליה.

<איתן ברושי (המחנה הציוני):>
זאת הודעה לפרוטוקול?

<היו"ר משה גפני:>
כן. ודאי. אין ויכוח לגבי העניין הזה. אני אקיים דיון מקדים לפני הישיבה הבאה לגבי הנושא הזה של על כמה כסף אנחנו מדברים ובדיון הזה ישתתף גם הנציג של ערבה מיינס, שניר, נכון?

<יוסי שניר:>
כן. ומנכ"לית החברה.

<היו"ר משה גפני:>
והמנכ"לית. בסדר. אין בעיה. ישתתפו בדיון הזה ואנחנו נצטרך להגיע להסכמה. אם נגיע להסכמה, הנה מה טוב, נביא את זה לכאן לדיון בוועדה וננמק את ההסכמה. אם לא נגיע להסכמה, תצטרכו להתכופף לפני ההחלטה שלנו. 

<איתן ברושי (המחנה הציוני):>
זאת אומרת, יש כאן כבר הרבה סיבות לא לאשר לאוצר שום בקשה.

<היו"ר משה גפני:>
לא. למה אתה מאיים?

<איתן ברושי (המחנה הציוני):>
לא מאיים. לפני חמש דקות זה היה הסיכום.

<היו"ר משה גפני:>
אבל זה היה משהו אחר. אני רוצה את ההידברות הזאת ואני גם יודע למה. אני מניח שגם אתם מבינים למה. אני מקווה שנגיע להסכמה. אם נגיע להסכמה, הנה מה טוב. אם לא נגיע להסכמה, אנחנו נטפל בזה.
<איתן ברושי (המחנה הציוני):>
אפשר לשאול שאלת הבהרה את מנכ"לית החברה?

<היו"ר משה גפני:>
בבקשה.

<איתן ברושי (המחנה הציוני):>
כמה זמן יש לכם כדי לקבל החלטות? אני מבין שאתם מוכנים לעבור לירדן. אדוני היושב ראש, הגיע הזמן שנלמד מהירדנים כמה דברים.

<היו"ר משה גפני:>
לא. אני לא מסכים.

<איתן ברושי (המחנה הציוני):>
אתה סותם לה את הפה?

<היו"ר משה גפני:>
כן. אני אגיד לך מה היה פעם אצל אדמו"ר אחד. הוא היה עושה פורים ב-י"א באדר כשפורים הוא ב-י"ד באדר וב-ט"ו. שאלו אותו למה ב-י"א. הוא אמר שכתוב בגמרא, אולי נעשה פורים ב-י"א. זאת הייתה שאלת הקנטה. אני לא רוצה שיהיה אצלה את האפשרות לעבור לירדן. 

<איתן ברושי (המחנה הציוני):>
אבל בכל זאת אפשר לתת לה לומר מילה?

<היו"ר משה גפני:>
בבקשה. אל תעברי לירדן.
<קרלה גרסיה גרנדוס:>
תודה רבה. אני מצטערת על העברית שלי שהיא לא כל כך טובה. אנחנו היינו כאן בסבלנות. אנחנו כאן עשר שנים ויש לנו כאן עובדים שעובדים עשר שנים. לפתוח מכרה זה לא קל. עד עכשיו השקענו כאן מאתיים מיליון דולר ואנחנו לא מוכנים להשקיע עוד 350 מיליון דולר כדי שבעוד שנה וחצי אנחנו נשב באותו מקום. אנחנו צריכים ודאות שההשקעה שלנו תהיה כאן לאורך זמן ולא יהיו לנו בעיות, כמו שראינו בעשר השנים האחרונות. 

יש לנו את הפרויקט גם בירדן. בירדן גודל המכרות הוא כפול מגודלם כאן בישראל ואנחנו רצינו לעשות פרויקט משותף כי רצינו לבנות כאן את המפעל ולהביא את העופרת מירדן לישראל. אם אין אפשרות, אנחנו הולכים לבנות את המפעל בירדן.

<היו"ר משה גפני:>
לא. למה את צריכה להגיד את זה? כאן.

<קרלה גרסיה גרנדוס:>
אם אין אפשרות להוציא את הנחושת מהארץ, הנחושת תהיה באדמה. אם מישהו לא מוציא את הנחושת מתוך האדמה, אין נחושת. הנחושת לא קיימת אם לא מוציאים אותה.

<איתן ברושי (המחנה הציוני):>
כמה כסף קיבלתם מהמדינה עד עכשיו?

<קרלה גרסיה גרנדוס:>
אפס. כלום.

<עידו סופר:>
חבר הכנסת ברושי, המענק לא ניתן על כרייה. המענק ניתן על פעילות תעשייתית.

<איתן ברושי (המחנה הציוני):>
הם מעסיקים מאתיים עובדים במקומות שאין עובדים.

<היו"ר משה גפני:>
גברת קרלה, אנחנו ועדת הכספים עושים הכול על מנת שהבעיה תיפתר. בינתיים יש כאן ויכוח שנע בין עמדת משרד האוצר שמדבר על 35 מיליון שקלים לבין עמדת משרד ראש הממשלה שמדבר על שמונים מיליון שקלים. אני מתכוון לקיים ישיבה אצלי ואני מקווה שנגיע להסכמה. אם לא נגיע להסכמה, אנחנו נדון כאן בוועדה ואנחנו נקבל החלטות. לכן אני לא מבקש לדון על העברת המפעל לירדן. אנחנו מעוניינים שהעבודה תימשך כאן ושהמפעל יהיה כאן. אנחנו גם מעוניינים שהאמירה שלנו שהייתה עת דיברנו על החוק של ששינסקי 2, תקוים. יכול להיות שיש חישובים אחרים אבל אנחנו נצטרך לדון על החישובים האלה ונקבל החלטה להערכתי מוסכמת. 

<קרלה גרסיה גרנדוס:>
אני רק רוצה להגיד שבשנה האחרונה ערבה מיינס השקיעה ארבעים מיליון שקלים. הארבעים מיליון שקלים שכולם מדברים עליהם כאן, אנחנו השקענו את זה בזמן שחיכינו. אנחנו לא רוצים להשקיע עוד ארבעים מיליון שקלים ואנחנו מחכים לשמונים מיליון שקלים.
<היו"ר משה גפני:>
תודה רבה. הישיבה נעולה.

<הישיבה ננעלה בשעה 11:03.>

